அவன் பேசுவது எல்லாமே ஏறுக்கு மாறானது. ஆனால் இப்போது அவன் பேச்சில் ஏதோ நியாயங்கள் இருந்திருக்குமோ என்று யோசிக்கலானாள். வாப்பாவின் ஹஜ்பயணம் பற்றி அறியவரும்போது நிச்சயம் கேலி செய்வான்; அல்லது தகராறு செய்வான். அப்போது தான் யார் பக்கம் இருக்கப் போகிறோம்? ‘இரண்டு மனம் வேண்டும்’ பாட்டினை இன்று காலையில் கேட்டபோது, அதில் இன்று மட்டுமே இதுவரையிலும் இல்லாத ஓர் அதிர்வை உணர்ந்திருந்தாள். அந்தப் பாட்டிற்குள் ஏதோ விடை இருக்குமாப்போல், அவள் மனம் அந்தப் பாட்டிற்குத் திரும்பிச் சென்றது.